
	Klimagruppen Albertslund
Klimabevægelsen &
Bedsteforældrenes KlimaAktion



Budget og klima – åbent brev
Kære KB medlemmer i Albertslund
Lige forhandler I om de næste års budgetter. Så er det tid til at huske på valgløfterne fra kommunalvalget!
Privatbilismen står for 45 % af kommunens samlede udledninger af CO2e (seneste tal fra “Klimaregnskabet”). Hvis bilisterne skal flytte sig fra bil til bus og tog, skal der være et attraktivt alternativ. Både i form af bedre og billigere offentlig transport og i form af gode forhold for cyklister og gående.
Der er flere gode indsatser opregnet i det udkast til ny klimaplan, som lige har været i høring. De er ikke tilstrækkelige og vi har derfor forslag til yderligere indsatser. Men vigtigst af alt, så haster det med en reduktion af udledningerne. Derfor skal disse indsatser tænkes ind i budgettet allerede nu og ikke vente på vedtagelse af klimaplanen.
Herunder følger vores bud på, hvilke indsatser der bør med i budgettet for 2027.
Bedre og billigere offentlig transport
Billigere busser: I forbindelse med kommunalvalget viste der sig et flertal på 18 mandater i den nye kommunalbestyrelse for at undersøge om gratis offentlig transport indenfor bygrænsen for byens borgere vil give mening og spare CO2 – fx som forsøg over 2 år. Eller undersøge om det at sænke billetprisen for byen borger til 15 kr. for en enkelt billet (og forholdsvis tilsvarende sænkning af priserne for de øvrige billetkategorier) vil give mening og spare CO2? Alle partier på nær Liberal alliance og Dansk Folkeparti erklærede sig enige i at undersøge disse ting. Så der bør sættes penge af til den undersøgelse!
Flere busser: I forslaget til ny klimaplan nævnes, at det skal undersøges “hvorvidt buslinjernes ruter skal tilpasses yderligere for at sikre en hensigtsmæssig dækning i kommunen”. Det støtter vi og det bør ske hurtigt for mange borgere står i en situation med meget dårlig dækning. Det er imidlertid ikke nok. Der er ruter i Albertslund, hvor der kun er ÉN afgang i timen om aftenen. Ja, men så er fristelsen til at tage bilen simpelthen for stor! Det bør desuden undersøges, om det giver mening både CO2e-mæssigt og økonomisk at køre med mindre busser i ydertimerne. Før kommunalvalget tilkendegav partier med 13 mandater bag sig, at de vil udvide antallet af afgange og se på om mindre busser er en god ide. Der bør derfor sættes midler af til en sådan udvidelse allerede nu i budgettet for 2027.
Flextur: Desuden foreslår vi, at Albertslund tilsluttes flextur, i lighed med det store flertal af kommuner i Danmark, inklusive 5 af vores nabokommuner. For yderområderne både i kommunen og i resten af omegnen er den almindelige kollektive transport for dårlig – særligt om aftenen. Flere kan undvære egen bil, hvis de med Flextur i stedet kan bestille “kantsten til kantsten”-transport med egenbetaling og kommunalt tilskud.
Bedre forhold for cyklister og gående
Vedligehold af cykelstier m.v.: I forslaget til den nye klimaplan fremgår det, at drift og vedligehold af cykelstinettet skal prioriteres. Det er vi helt enige i, men der bør være tale om en markant stigning i budgettet og der bør sættes penge af til en opgradering af stierne. Aktuelt foreslår vi et par umiddelbare forbedringer:
· Større fokus på saltning og is-rydning i vinterhalvåret
· Tydeligere opdeling af stier der kombinerer gå- og cykelsti. Evt. billeder af cykler på cykelstien flere steder. Hvis man ikke er fra byen, eller bare ikke helt opmærksom, går mange på cykelstien.
· Vi savner at cykelstien gennem skoven mod Ballerup bliver bedre ryddet om vinteren og bliver godt oplyst.
Niveaufri adgang til busstoppesteder: Vi foreslår, at der lægges en hurtigere og forpligtende plan for niveaufri adgang til så vidt muligt alle busstoppesteder.
Bedre cykelparkering: Vi tilslutter os initiativet fra forslaget til den nye klimaplan om bedre cykelparkering. Særligt vil vi foreslå mere effektive muligheder for at tyverisikre cyklerne og en bedre belysning. Der bør allerede i budgettet for 2027 sættes midler af til at begynde denne indsats. Vi vil foreslå, at aktive cyklister inddrages i projekteringen – det er dem, der ved hvor skoen trykker. 
Flere børn op på cyklerne: Her vil vi foreslå disse yderligere initiativer:
· Cykelbibliotek på alle skolerne
Kommunen indkøber et passende antal lånecykler til hver skole således, at alle børn og lærere sikres mulighed for at tage med på diverse ekskursioner. Dette er ofte en udfordring i dag. Der er muligheder for at søge fondsmidler til et sådant initiativ. Cyklerne kunne skaffes fra genbrugspladsen, hvor man i forvejen sætter brugte cykler i stand.
· Jævnlige skolegårdsværksteder, hvor en cykelsmed besøger skolen og klasserne på skift kan få undervisning i og hjælp til elementært vedligehold af egne cykler – efterfølgende kan skolen selv arrangere dette, hvor lærere kan hjælpe med punkteringer o.l.

Energi og biomasse
Det er med beklagelse vi læser vedtagelsen fra sidst møde i kommunalbestyrelsen, hvor I går imod en hurtigere udfasning af biomasse end model 3 fra “Energi på tværs” rapporten fra sidste år. Jeres argument er, at dette ville betyde stigende priser. Men der er vel ingen, der havde forestillet sig, at en begrænsning af den globale opvarmning og den grønne omstilling i det hele taget er gratis. Og at afbrænding af biomasse er ekstremt skadeligt for klimaet kan ingen være i tvivl om. Flere meningsmålinger viser faktisk, at borgerne er parate til at betale - Se fx Klimarådets rapport om “Klimaholdninger i Danmark” fra maj 2026, hvor det fremgår at de fleste er villige til selv at bidrage, også hvis det har betydning for deres indkomst. (s. 15).
Vi skal derfor opfordre til, at I revurderer jeres holdning og giver mandat til at arbejde for en hurtigere udfasning.

Med venlig hilsen
 For Albertslund Klimagruppe
(Klimabevægelsen og Bedsteforældrenes KlimaAktion i Albertslund)
Alex Larsen

Side 4 af 4

image1.jpeg




image2.png




